# LI SER BÎRANÎNA -30 SALIYA ŞEHÎDBÛNA- HUSEYÎN DENÎZ

**Zurich, 09-10-2022, Hesen Huseyîn Denîz**

Di salvegera 30emîn a şehadeta rojnameger, nivîskar, mamoste û endamê PENê Huseyîn Denîz de, bi armanca jiyandina bîranîna şehîdên têkoşîna azadiyê û bi taybetî şehîdên çapemeniya azad ên Kurdistanê me hewl da berhemên wî yên di jiyana xwe de weşandibûn, careke din bigihînin gelên Kurdistanê. Bi vê xebatê me xwest peyamekê bidin kujêrên wî û dewleta xwînxwar, ku pênûsên azad nemirine û wê nemirin. Ewê bi berhemên xwe yên nemir her dem kelemên çavên neyaran û sorgulên di dilê gelê xwe de bin.

Pirtûka Huseyîn Denîz a bi navê «Gotinên Pêşiyên Kurdan», çîrokên wî yên bi navê «Ji Nav Ajalan» û pirtûka biyografiya wî ya di 20 saliya şehadeta wî de bi navê «Huseyîncan û Can Huseyîn» hatibûn nivîsîn, ji nû ve bi awayekî nûjen û bi çend zimanan hatin weşandin û di van rojan de gihiştin heval û hezkiriyên wî û saziyên kurdî.

Kujêrê Huseyîn Denîz wek gelek bûyerên di salên 1990î de, dewlet bi xwe bû, ji vê bîranînê ev yek eşkere ye: Sala 1992 destpêka meha Tebaxê bû, ez li rojnameya Berxwedan û Serxwebûnê dixebitîm. Êvarî telefona min lê da. Min ahîze hilgirt dest xwe; Huseyîn li ser xetê bû. Piştî silavdayînê got:

“Polîs min dişopînin, gav bi gav li pey min in. Agahiyê bide hevalan ka ez çi bikim. Sê polîs in, her gav li pey min in…”

Min got: “Heta ji dest te tê bi tena xwe dernekeve derve! Ezê hevalan agahdar bikim.” Hevalên qalê dikir ên Rojnameya Kurdan li Ankarayê bûn, ew berî demekê çûbû wê derê, ku li wir bimîne û bixebite, lê mixabin, yên li wir gotibûn, ku ew li Serêkaniyê bimîne ji wan re çêtir e û ew jî dîsa vegeriyabû Serêkaniyê.

Piştî vê hevdîtinê bi du sê rojan dîsa telefonê lê da. Vê carê ji malbatê digeriyan û gotin: ‘Kontrayan li nava sûka Serêkaniyê û ronîvro gule berdane Huseyîn.’

Di bin çavderiya polîsan de du kontrayên endamê hizbulkontrayê -ku rêxistina ji aliyê hêzên şerê taybet hatibû avakirin-, Huseyîn Denîz di 9ê meha Tebaxa 1992an de li Sûka Serêkaniyê bi xafiltî ji paş ve gule berdidin serê wî. Piştî guleberdanê Huseyîn bi birîndarî radikin nexweşxaneya Ruhayê, rojekê li wê derê dimîne. Bijîjk tevî hewildana malbatê û dostên wî, tişta ji destê wana were ji sedema çavtirsandina polîsan nakin. Dawî wî radikin nexweşxaneya Amedê û li devê deriyê nexweşxaneyê 10ê Tebaxê Huseyîn jiyana xwe ji dest dide.

Kesên di kuştinê de hatine bikaranîn ji aliyê gelê Serêkaniyê ve dihatin nasîn. Di bûyerê de polîsan çavdêrî kirine û piştî bûyerê jî ti girtin an lêpirsîn ji aliyê dewletê ve çênebûye. Di wê salê de gelek rojnamevan, nivîskar, rewşenbîr, welatparêz û pêşengên gel bi vî awahî hatin şehîdkirin, ku yek ji vana jî xalê Huseyîn Denîz Mûsa Anter bû; piştî şehadeta Huseyîn bi demeke kin ew jî di meha Îlonê de li Amedê hat revandin û şehîdkirin.

Di sala 1994an de çeka Huseyîn pê hat kuştin wê li ser endamekî Hizbûlkontra yê bi navê Mehmet Şah Bakir bihata dîtin. Bi wê çekê ne tenê Huseyîn 12 kesên din jî hatibûn kuştin. Lê ji ber dewlet kujêr bi xwe bû, piştî demekê ev kes serbest hat berdan û wek qatilên din ên bûyerên bi vî awayî ti hesab ji kujêran nehat pirsîn.

Windahiya van her du pênûsên mezin ji bo gelê Kurdistanê windahiyeke cihê wê nayê dagirtin e. Huseyîn hîn di zaroktiya xwe de dest bi karê nivîskariyê kiribû û xwendin û nivîsandin ji bo wî ji karê rojane pêşdetir dihat. Evîndarekî xwendin û nivîsandinê bû. Hîn xwendevanê dibistana navîn bû li malê pirtûkxaneyeke wî ya ne kêmî hezar pirtûkan hebû.

Hinek mirov hene ku merc û derfet wana dikin nivîskar, lê hinek mirov hene jî nivîskarî di xwîna wan de heye û jêhatiniyeke wan a xwezayî ye. Huseyîn Denîz jî ji wan kesan bû, ku nivîskarî di xwîna wî de bi awayekî xwezayî hebû. Ji dema zarokî ve di dibistana navîn û lîse de bi dehan nivîsarên wî di kovar û rojnameyên Tirkiyê yên wekî Akbaba de hatibû weşandin.

Pirtûka wî ya yekem, a ji sê çîvanokên zarokan pêk dihat, bi navê «Ji Nav Ajalan» hîn dema diçû lîseyê, di sala 1977an de, hat weşandin. Ji bilî vê li ser zimanê Kurdî xebatên berfireh dikirin. Bi taybetî ji bo tegîhiştina zaravayên kurdî ferhengeke kirmanckî - kurmancî amade dikir. Dîsa li ser Gotinên Pêşiyên Kurdan, Biwêjên Kurdî xebatên wî yên berfireh hebûn. Di sala 1991ê de pirtûka wî ya bi navê «Gotnê Pêşyê Kurda» bi du zimanan derket, ku ev pirtûka yekem a Gotinên Pêşiyên Kurdan bû û beşek jê jî bi kirmanckî bû. Wekî din ji dengbêjên Kurdan û ji nav gel gelek berhemên wek serpêhatî, çîrok, çîvanok, biwêj, metelok, pêkenok, qerf û hwv. kom kiribûn, bi dehan kaset dagirtibûn û dixwest van jî derxîne kaxizê. Lê dijmin nehişt ku van xebatên xwe bibe serî…

Huseyîn Denîz Li gundekî Nisêbînê Şabanê hatiye ser ruyê dinyê, lê belê li Sitilîlê mezin bûye. Hîn di zaroktiya xwe de malbata wî koçî Amedê dike. Malbat li Amedê çend mehan dimîne şûn re, ji sedema têkiliya malbatê bi Mûsa Anter re bavê wî bi kuştinê tê geflêxwarin û pêwîst dimîne mala xwe koçî Serêkaniya Ruhayê bike. Serêkaniyê deşteke bi xêrûbêr li ser tixûbê Rojavayê Kurdistanê ye.

Ew li Serêkaniyê di nava bêderfetiyên dijwar de dest bi xwendinê dike. Di dibistanê de bi jîrbûna xwe bala mamosteyan dikişîne ser xwe û her sal di pileya pêşemîn de refa xwe derbas dike. Dema tê Dibistana Navîn derfetên malbatê dest nade zarokên xwe bide xwendin. Lê ji sedema jîrbûna wî mamoste napejirînin, ku ji dibistanê were derxistin û mamoste mesrefên xwendinê hildigrin ser xwe. Bi vî awahî xwendina xwe didomîne. Di vê rewşê de jî qirûşek pereyê biketa destê wî dida pirtûkan û bi şev û roj pirtûk dixwendin.

Di dema bînvedana havînî ya dibistanê de pêwîstî bi kar didît û bi vê sedemê serî li Çiftlika Dewletê ya Serêkaniyê dabû. Midîrê çiftlikê ku paşnavê xwe Gokteûçar bû ev daxwaza wî nepejirandibû. Wê demê Huseyîn li ser wî pêkenokek nivîsandibû û ev pêkenok di kovareke Tirkiyê de hatibû weşandin. Dema Gokteûçar ev pêkenok di kovarê de xwendibû bang lê kiribû û lêborîna xwe jê xwestibû, gotibû; “Min nizanîbû ku tu pênûsekî bi nirx î, biborîne,” û ew di lokala mamosteyan de ji bo sê mehên havînî bi cih kiribû. Huseyîn piştî dibistana navîn ket ezmûnên dibistana mamosteyî û li Akşehîra Konyayê dibistan xwend. Di van salan de li Ankaraya Tirkiyê bi tevgera ciwanên kurd re têkilî û hevdîtinên xwe bi pêş xistin. Di hatina vê tevgerê ya Kurdistanê de wekî kadroyekî pêşemîn cih girt û bi taybetî di xebata perwerdekirina bîrdozî de çalak bû.

Ew di salên dawiya 1970yî de bû mamoste û li gundekî Sêwerek a Ruhayê dest bi mamostetiyê kir. Li vê derê fêrî zimanê kirmanckî bû û di nava gel de li ser zaravayê kirmanckî lêkolîn kir. Piştî du salên li vê derê, pirtûkeke li ser zaravayê kirmanckî wek ferhenga zazakî-kurmancî amade kir û biwêj û gotinên pêşiyên kurdan ên ji nava gel berhev kirine wekî pirtûkekê ji bo çapê amade kir. Li vê derê du salên xizmeta pêwîst a berdêla leşkertiyê qedand şûn re derbasî gundê Xerêb ê girêdayî Nisêbînê bû. Wî dixwest li vê derê li nêzî Mûsa Anter karibe xebatên wêjeyî bipêşdetir bibe. Daxwaza wî hebû ku bi xalê Mûsa bîranînên wî bide nivîsandin û herdem ev daxwaz jê re digot. Xalê Mûsa jî herdem digot; ‘Lawo hîn zû ye. Ka bila rewşa Tirkiyê hinekî xweş bibe, ezê bêjim, tê binivîsînî!’

Huseyîn li wê derê ji ber xebatên wî yên kurdî piştî demeke kin ji aliyê leşkerên Tirk ve hat girtin û li zindana Amedê di salên herî dijwar ên 12ê Îlonê de ma. Di zindanê de bi berxwedanî û xwedîderketina li hevalên xwe hat nasîn û bibîranîn.

Ew piştî ji zindanê derket li Serêkaniyê bi cih bû. Di wan salên piştî 12ê Îlonê de gelê Serêkaniyê ji aliyê dijmin ve hatibû çewisandin û çavtirsandin. Huseyîn bi kesayeta xwe ya gelêrî di nava gel de, di demeke kin de hişyarbûneke mezin da çêkirin. Bi vê yekê re, ji rojnameya Azadiya Welat, Ulke, Gundem û yên din re nivîsandin dinivîsî û bal dikişand ser pirsgirêka kurd û bi van xebat û hewildanên xwe jî dibû kelema çavê dijmin.

Huseyîn Denîz qasî nasnameya xwe ya rojnamevanî endamê PENa Navnetewî jî bû. Kesayetek piralî û dihat hezkirin bû. Hebûna wî ya li Serêkaniyê ji gelê wê derê re çavkaniya wêr, coş û baweriyê, ji dijmin re ya xov û tirsê bû. Dijmin nedixwest, ku gelê Serêkaniyê hişyar bibe û tev li têkoşîna azadiyê bibe, ji ber ku razandina wê ya aborî ya herî mezin li çiftlika Serêkaniyê (Ceylanpinar) bû. Berî 12ê Îlonê li Serêkaniyê tevgera ciwanên kurd cara yekem şaredarî xistibû destê xwe û desthilatdariya dewletê ji ser gel rakiribû. Ji bo vê dewletê piştî 12ê Îlonê bi polîtîkayeke çewisandinê bi ser Serêkaniyê de çûbû û çav li gel tirsandibû. Lê bi hatina Huseyîn û

xebatên wî yên di nava gel de careke din hişyarbûnek û liv û tevgereke şoreşgerî û welatparêzî dest pê kiribû. Bi vê sedemê rayedarên dewletê û artêşa Tirk, ên hêzên şerê taybet biryara kuştina wî dabûn.

Huseyîn Denîz him nirxekî têkoşîna azadiyê, him nirxekî wêjeya kurdî û çanda gelên Kurdistanê, him jî nirxekî rojnamegeriya cîhanê bû. Kuştina wî ne tenê windabûneke pênûsekê, windabûna pêşengekî gel, mamoste, nivîskar û rewşenbîrekî gelêrî jî bi xwe re anî. Kesayet û pênûsên wiha bi nirx di dîroka gelan de zû bi zû dernakevin holê. Li ser gora wî Mûsa Anter gotibû “Bila ew gule li min ketiba û ne li te ketiba!”

Ev gotin bi tenê, nirxê wî yê di têkoşîna gelê Kurdistanê de û di xezîneya pênûsên Kurdî de diyar dike. Di salên, ku karibe berhemên girîng derxe holê de dijminê Kurdistanê wekî bi dehan pênûs û kesayetên gelê me qir kirin ew jî kirin armanca şerê xwe yê bi qirêj.

Îroj di ketina salvegera 30emîn a şehîdbûna Huseyîn Denîz de dijminên gelê Kurdistanê dîsa bi dekûdolab, kuştin, qirkirin, sotin û gurkirina şerê qirêj dixwazin gelê me bixin nava tarîtiyê, derfeta azadiyê ji dest derxînin û Kurdistanê li gel bikin dojeh. Ev jî diyar dike bi kuştinên li ser pênûsên azad yên berî sih salan hatin kirin, dijminên Kurdistanê negihiştine armanca xwe û heta li Kurdistanê pênûseke azad bilive jî ewê negihêjin ti armanceke xwe ya dagirkerî û xwînxwariyê.

Di van 30 salan de gelê me bêhtir nêzî azadiyê bû. Parçeyeke din ji welêt bîna azadiyê kişand cegerên xwe. Di çapemeniya Kurd de gavên mezin hatin avêtin. Bi dehan televîzyon, radyo û rojnameyên Kurdî çêbûn. Bi dehan malperên kurdî hatin damezirandin û xebatên ziman, wêje û çanda kurdî wekî lehiyeke pêşî lê nayê girtin bi lez û bez diherike.

Ji bo vê şehîd Huseyîn Denîz, Mûsa Anter û bi sedan şehîdên me yên têkoşîna azadî û rojnamegeriya Kurdistanê dikarin di gora xwe de bi dilekî rehet vehisin. Pênûsa wan li erdê nemaye û wê nemîne: dijminên gelên Kurdistanê çendî êrîş dikin bila bikin, çendî xerabî û qirkirin bi pêş dixin bila bixin, ev pênûsa azad heta kurdek hebe we bilive û hibra xwe biherikîne ser rûpelên sipehî bi tîpên zêrîn bîranîna wan bidomîne …

(Heval, dost û hezkiriyên Huseyîn Denîz ên pirtûkên wî negihiştine destê wan, dikarin ji ser emaila [hhd@hotmail.ch](mailto:hhd@hotmail.ch) daxwaz bikin.)